
DESIGNATIO ORDINARII PRO APPELLATIONE IUXTA CAN. 1594, 8$ 2 


Iuxta can. 1594, $ 2, Codicis luris Canonici pro appellatione: 
Rmus Archiep. Rothomagensis designavit Ordinarium Ebroicensem. 


Quam designationem Ssmus D. N. Benedictus Pp. XV approbare 
dignatus est. 

Datum Romae, ex aedibus S. Congr. Consistorialis, die 18 februa- 
ri 1921. 


SACKA CONGREGATIO CONCILII 


CORRIENTEN. 


IURISDICTIONIS 


Die 13 novembris 1920 


SPECIES FACTI. - Episcopus Corrientensis in Republica Argentina 
litteris diei 8 septembris 1919 dubium solvendum proposuit circa depen- 
dentiam Conferentiarum S. Vincentii a Paulo a potestate Ordinarii; 
tenor litterarum est ut sequitur: 

« Ex iis quae in Lib. II Codicis, Part. 3', Tit. XVIII et XIX conti- 
« nentur, ius tribuitur locorum Ordinariis erectionem seu constitutionem 
« associationum fidelium approbandi, seu permittendi, pro diversa earum 
« natura; atque ipsarum regimen et administrationem ordinandi, aut 
«saltem inspiciendi et adprobandi, inter alia plura; et salvis semper 
« quae Apostolicae Sedi ex legum praecepto reservantur, necnon Reli- 
« giosis ex Apostolico indulto. 

« Inter laudatas consociationes, locum tenet societas, quae vulgo 
« appellatur Conferendas de S. Vicente de Paul quaeque inter alias pro 


pauperibus sublevandis in hac Dioecesi ab aliquot annis adest. Hanc, 


A 


« tamen, a Moderatore supremo eiusdem pro universa ditione Argentina 


« - in Metropoli degenti - praeceptis supra laudatis non teneri sustinetur, 


i 

« neque Ordinariorum iurisdictioni et potestati subiici iuxta canones, 
« quatenus societas laica est. 

« Idcirco orator Episcopus, in actione et regimine eiusdem Socie- 
« tatis - quae Pia Unio iuxta can. 707 videtur audire - nonnulla con- 
« spiciens difformia atque moribus et religioni adversa, imo et noxia, 
« opportuna adhibere correctionis media impeditus est; quapropter Emi- 
nentiam V. Revmam supplex accedit, ut declarare dignetur: 


« An et quo ambitu praedicta Societas S. Vincentii a Paulo Ordi- 


< 


A 


« narii loci potestati subsit iuxta quae in Lib. II, Part. 3', Tit. XVIII 
« et XIX G. I. C. praecipiuntur ». 


VOTUM CONSULTORIS. - Attenta forma generica sub qua dubium pro- 
ponitur, quum in factispecie nonnisi praeseferantur « nonnulla difformia 
« atque moribus et religioni adversa », quorum specifica natura non 
deseribitur, unicum quod videtur opportunum ad rem illustrandam, est 
adumbrare statum iuridicum Conferentiarum Vincentianarum seu Socie- 
tatis S. Vincentii a Paulo, tum in genere, tum in particulari quoad Con- 


ferentias Vincentianas in Republica Argentina. 


A) - Turidica conditio | Conferentiarum in genere. 


I. DE FACTO. - Societas S. Vincentii a Paulo, ut scitum est, fuit fundata 
a Friderico Ozanam a. 1833. Praeclarus ille vir, adhuc iuvenis, cum aliis 
iuvenibus catholicis amicitia et societate coniunctus ad scopum littera- 
rium et philosophicum, sensit cum illis divinum quemdam impulsum 
active cooperandi in remedium ingentium maiorum quibus eo tempore 
premebatur societas, praesertim per exercitium christianae caritatis et 
operum misericordiae sive corporalis sive spiritualis in favorem paupe- 
rum, Christum in eorum persona venerantes. Inita ergo inter se societate, 
prodiit prima sic dicta Conferentia sub caelesti patrocinio S. Vincentii 
a Paulo, cuius exemplis ad illa misericordiae opera spiritu supernaturali 
exercenda incitarentur. Initio pauperes in eorum domibus invisebant 
ad eorum corporales miserias sublevandas, ut ita sibi pararent aditum 
ad remedium procurandum miseriis spiritualibus multo urgentioribus 
(Manuel de la Société de St-Vincent de Paul pag. 184). - Res felicem 
habuit successum; societas mirabiliter propagata est, primum in Gallia, 
dein in aliis pluribus nationibus, et paulatim complexa est omnia opera, 
quae, pro cuiusve regionis conditione et necessitate, inservirent ad prae- 
fatum propositum sublevandi pauperum miserias tam corporales quam 


spirituales. Quae opera eximiae caritatis christianae, 80 Patres, qui in 

postulatu Concilio Vaticano exhibito, quo petebatur ut ab ipso Con- 
cilio praedicta Societas laudaretur et commendaretur, ita brevi complexi 
sunt: « Haec autem Societas, ex laicorum ordine praesertim efformata, 
« nobiliores civitatum et vicorum viros optimosque ephebos in sinu corn- 
ac putat, lateque per universum terrarum orbem iam diffusa, uberiores-- 
« fructus in dies protulit, quos hic enumerare superfluum esset. Vix exstat 
« corporalis inopia, quae ab eis non relevetur, aut animi afflictio, quae 
« non sit recreata. Isti enim pauperes saepe et regulariter visitant eosque 
« duplici panis et consolationis pabulo reiiciunt; aegrotis opitulantur 
«iisque salutaris medicinae remedia subministrant; senes in hospitiis 
« et orphanos in conservatoriis collocant; artifices et operarios erudiunt, 
« iunioresque ex eis, qui in officinis tirocinantur, suo patrocinio a pravis 
« exemplis praeservant; optimos libros per domos et familias disséminant 
« et matrimonia mere civilia cohonestant: quo fit ut ex hac institutione 
« miris modis in christiana republica bona dimanent, multique salventur, 
« qui sine hoc auxilio periissent » (Collectio Lacensis, vol. VII, col. 901). 

Incrementa celérrima Societatis necessaria iusserunt redigi statuta 
et accuratam ad modum organici corporis fieri constitutionem. Statuta 
a sociis adunatis condita sunt et organizatio facta est per Conferentias 
plerumque in paroecias distributas, per Consilia particularia seu regio- 
nalia, et Consilium generale a quo ultimo tota Societas regitur. 

At neque pro statutis unquam requisita est approbatio auctoritatis 
ecclesiasticae, neque pro interna organizatione, neque unquam particu- 
lares Conferentiae erectae sunt per actum Superioris ecclesiastici aut 
praerequisita saltem eius approbatione; sed Conferentiae institutae sunt 
privata conventione piorum fidelium qui sese adunarunt ad illa eximia 
caritatis opera exercenda, et Societati incorporatae • sunt per admissio- 
nem factam a Consilio generali. Orta ergo est et propagata tamquam 
societas laica i. e. non ecclesiastica seu non habens esse ab actu aucto- 
ritatis ecclesiasticae, sicut sunt ^hospitalia laica (quod non est idem ac 
excludentia finem pium et omnino religioni conformem) et  hospitalia 
ecclesiastica; utraque opus pium; sed priora non erecta ab auctoritate 
ecclesiastica ideoque personalitatem iuridicam in Ecclesia non habentia, 
posteriora vero talem erectionem habentia et ex illa iuridicam perso- 
nalitatem (Cfr. Cod., can. 1489 § 1). 

Ita organizata tamquam Societas in sensu canonico non ecclesiastica 
habuit favorem Ecclesiae: omnes Episcopi certatim eam summis laudibus 
cumularunt; parochi in ipsa nacti sunt praecipuum adiumentum rege- 
nerationis suae paroeciae; Romani Pontifices laudarunt ac foverunt ac 
tandem plurimis indulgentiis dotarunt. Quae indulgentiae concessae sunt 

Societati independenter a qualibet erectione vel approbatione auctori- 
tatis ecclesiasticae, solis attentis operibus caritatis, quibus illa impen- 
ditur. Ita Gregorius XVI Brevi Romanum decet Pontificem 10 ian. 1845 
indulgentias concedit « Consiliis sive Conferentiis, quae approbante Con- 
« silio Generali instituuntur (nulla mentione facta de erectione aut appro^ 
« batione auctoritatis ecclesiasticae) sive ab eodem sive a Consiliis parti- 
la cularibus Civitatum aut Provinciarum ab ipso iam institutis ». - Deinde 
alio Brevi 12 augusti 1845'alias indulgentias concessit personis, quae prae- 
dictam Societatem suis eleemosynis iuvent. Quin immo voluerunt Romani 
Pontifices ut retineret illum characterem Societatis laicae seu non eccle- 
siasticae, nominatim Gregorius XVI et Pius ÍX: « i quali stimarono 
«buona cosa che essa prendesse carattere di OPERA LAICA, UMILE AIUTO 
« DEL CLERO, NON SOTTOMESSA AD ESSO, e giudicarono che, cosi costituita, 
« potrebbe servire utilmente agli interessi della religione » ( Vita di Oza- 
nam, scritta dal canonico suo fratello: versione italiana, p. 109). Videlicet: 
« Era facile a capire che Vunione di spirito sarebbe stata immediatamente 
« rotía, se ogni vescovo avesse organizsato le conferenze della propria dio- 
« cesi e compilato il loro regolamento, nel modo ch'egli avesse creduto più 


« conveniente » (Ibidem). 


Ita Societas nunquam curavit personalitatem iuridicam in Ecclesia 
habere; contra, eam procuravit obtinere ab auctoritate civili, ut habe- 
retur capax recipiendi legata aliasque donationes, sine quibus magnum 
opus regenerationis classium pauperum, cum eo fructu qui latus fuit, 
aggredi non potuisset. Et de facto a pluribus guberniis recognitionem 
obtinuit, qui recognitionem denegare solent associationibus habentibus 
characterem Societatis ecclesiasticae. 

At, si Conferentiae Vincentianae non sunt associatio proprio sensu 
ecclesiastica, eae tamen multo intimiorem coniunctionem ab initio habue- 
runt et constanter retinuerunt cum clero et auctoritatibus ecclesiasticis. 
Ipsis generatim, licet effective non praesit, praeest tamen honoris causa 
parochus, aut in eius defectu alius pius sacerdos, non raro ipse Episcopus, 
ac semper adest aliquis sacerdos, qui spiritualiter dirigit et a consiliis 
est tamquam verus adsistens ecclesiasticus: quem modum agendi non 
habuit societas impositum ab Auctoritate ecclesiastica, sed sponte a 
Sociis susceptum, instinctu illo vere christiano, quo in operibus chri- 
stianae caritatis exercendis quaeritur iuvamen et directio auctoritatis 


ecclesiasticae, cuius praecipue est illa opera promovere ac fovere. 


Il. QUOD AD IUS ATTINET. - Iterum praestat praemittere, quum Socie- 


tas S. Vincentii a Paulo dicitur esse societas laica, a limine removendum 

esse ab hae appel latione sensum pravum quem nunc passim habet, et 
quem praeterito tempore omnino non habebat: laicum hic tantummodo 
per oppositionem dicitur ad ecclesiasticum. 

Iam notum est dari cappellanias /laicales et ecclesiasticas: illae autem 
sunt, quae sine auctoritate et approbatione — eccleéiastica fundantur et 
idcirco spiritualizatae non remanent, sed sub dispositione testatoris et 
heredum (Amostazo, De causis piis, lib. III, cap. I, 7; cap. II, n. 1 sq.). 

Nota pariter est divisio confraternitatum in laicales et ecclesiasticas: 
in qua divisione sumitur confraternitas pro qualibet societate seu asso- 
ciatione in finem pium inita, et discrimen inter laicales et ecclesiasticas 
ponitur in hoc, quod in primis non interveniat, in aliis interveniat ad 
iuris effectus auctoritas ecclesiastica, eas per suam approbationem vel 
erectionem condens seu esse ecclesiasticum eis tribuens (Amostazo, De 
causis piis, lib. IV, cap. 12, n. 7). Non ergo distinguuntur a fine, sed 
ex eo quod primae dirigantur et gubernentur a personis laicis; aliae ab 
auctoritate ecclesiastica. Cf. quoque M Melata, Manuale de  Indulgentiis, 
pag. 207, ubi pariter notat associationes, quae ab Episcopo non fuerunt 
erectae, dici simpliciter pias seu laicales per oppositionem ad ecclesiasti- 
cas (Schmalzgrueber, lib. III, tit. 36, De religiosis Domibus; Reiffenstuel, 
eod. tit. n. 7 sq.; Duballet, Des choses ecclésiast.,, n. 564, 567). 


Dantur ergo praeter consociationes stricto sensu ecclesiasticas, quae 
ab auctoritate ecclesiastica eriguntur et diriguntur, aliae fidelium uniones 
etiam ad finem pium excitatae, sed sub potestate et regimine laicorum 
constitutae, ab auctoritate vero ecclesiastica mere probatae seu laudatae, 
quae suscipiuntur in utilitatem proximi auxilio indigentis, et exercent 
beneficentiam in pauperes, curam infirmorum, protectionem viduarum 
aut orphanorum, promovent sanam et christianam institutionem, aut 
bonum spirituale et tutelam moralem iuvenum artificum, aut contra certa 
vitia grassantia luctant. Saepe quidem ad has causas confraternitates ab 
ipsa Ecclesia instituuntur, prout praesertim medio aevo usuvenit; et tunc 
liquet huiusmodi confraternitates sensu stricto ecclesiasticas ad talia 
opera promovenda erectas auctoritate Episcopi, huius iurisdictioni et 
regimini subiici etiam in prosecutione pii sui propositi, eisque proinde 
applicandos esse canones de confraternitatibus. Sed extra hunc casum, 
sicut associatio non habet esse ab Ecclesia, nec ab Ecclesia agnoscitur 
quoad iuris effectus; ita ab ecclesiastica auctoritate non gubernatur et 
regitur, sed per laicos in propriis statutis designatos. Huius classis asso- 
ciationum ponitur tamquam exemplar praestans ultimorum temporum, 
ipsa definite Societas S. Vincentii a Paulo seu Conferentiae Vincentianae 
(Tachy, Traité des Confréries, cap. 1, n, 13). 

-Quam'distinctionem solemni modo agnovit Ecclesia etiam recentis- 
sime. Ita in Decreto S. G. Gonsist. A remotissima | antiquitate, ubi tra- 
ditur norma circa relationem De statu dioecesis ab Episcopis periodicis 
temporibus S. Sedi exhibendam ponitur, separatim Cap. XI-II De piis 
sodalitatibus et religiosis consociationibus, quae ab auctoritate ecclesiastica 
eriguntur, et Cap. XV De operibus piis et socialibus, in quibus solum 
exigitur ut necessarium « ut debitam in omnibus Ordinario et S. Pon- 
« tifici reverentiam praestent, et in iis quae fidem, mores et iustitiae 
« leges attingunt, S. Sedis directioni et moderationi omnino subsit ». 

Ex quibus ultimis S. Congr. verbis satis apparet ambiguitas quaesiti 
ab Ordinario Corrientensi proposito; profecto, quandocumque incidit 
quaestio fidei et morum, evidens est subiectio cuiusvis fidelis, cuiusvis 
associationis auctoritati Ecclesiae; ex quo tamen non sequitur quod 
ipsa associatio necessario debeat quoad omnia subiici Ordinario, quoad 
exsistentiam, constitutionem seu organizationem, statuta, activitatem et 
internum regimen; quippe S. Congregatio aperte in hoc distinguit has 
Societates pias et opera socialia, a sodalitatibus seu associationibus 
ecclesiasticis, quae per Ecclesiae erectionem exsistunt, et inde personam 
iuridicam in Ecclesia acquirunt. 

Immo absolute potest vere dici, quod sicut singuli fideles iurisdi- 
ctioni Episcopi subsunt, ita manent huius iurisdictioni subiecti, quando 
in Societates uniuntur. Quamquam enim Episcopus ex hoc solo facto 
Societatem vi suae iurisdictionis dirigere nequit, quemadmodum socie- 
tates proprie ecclesiasticas et confraternitates dirigit, ius tamen habet et 
obligationem 1NVIGILANDI, ne abusus irrepant neve fideles occasione socie- 
tatum ruinam salutis incurrant (Cfr. Cod. can. 336 $ 2). 

Cum quibus Episcoporum iuribus erga memoratas associationes non 
proprie ecclesiasticas connexa est obligatio seu officium eas fovendi et 
promovendi, cum agitur de societatibus iam ab Ecclesia commendatis 
et laudatis, ut in particulari accidit de Societate Vincentiana. De qua 
Leo XIII (Encycl. Humanum genus) ita ad Episcopos alloquitur: « Jn 
« quo genere silere hoc loco nolumus illam spectaculo exemploque insi- 
« gnem, de populo inferioris ordinis tam praeclare meritam societatem, 
« quae a Vincentio patre nominatur. Cognitum est, quid agat, quid velit: 
«scilicet tota in hoc est, ut egentibus et calamitosis suppetias eat ultro, 
«idque sagacitate modestiaque mirabili: quae quo minus videri vult, 
« eo est ad caritatem christianam melior, ad miseriarum levamen oppor- 
« tunior ». Quae laudes et commendationes dantur de societate num- 
quam ab auctoritate ecclesiastica erecta, recta et gubernata, sed ab 


ipsis laicis; quae tamen multo arctiorem semper conservavit cum aucto- 

ritatibus ecclesiasticis coniunctionem, quam pleraeque societates et con- 


fraternitates vere ecclesiasticae. 


III. DE IURE conicis. - Ius praecedens hac in re non fuit mutatum 
per Codicem, sed potius firmatum. Id autem non deducitur tantum ex 
generali canone 6, quo sancitur: « Codex vigentem hucusque discipli- 
« nam plerumque refert » ; sed etiam ex canonibus specialibus De fide- 
lium associationibus. Sane ex can. 684: « Fideles laude digni sunt, si 
« sua dent nomina associationibus ab Ecclesia erectis vel saltem com- 
« mendatis ». Distinguit ergo accurate associationes ab Ecclesia erectas 
ab associationibus ab Ecclesia commendatis, qualis est Vincentiana Socie- 
tas. Reliqui canones, a can. 686 ad finem tituli, agunt de iis quae eri- 
guntur ab Ecclesia, per quam solam erectionem ex can. 687 obtinent 
« iuridicam in Ecclesia personam » ; et inde debent habere « statuta a 
« Sede Apostolica vel Ordinario approbata », can. 689, etc. (cfr. can. 100 
$ 1 et can. 1489 $ 1). Quibus legibus non subest Societas Vincentiana, 
sicut nec societates ad fovendam temperantiam, aliaeque plures mere 
laicae seu non ecclesiasticae, licet ab Ecclesia valde commendatae atque 


adeo indulgentiis ditatae sint. 


IV. coucLusio. - Ergo Conferentiae Vincentianae vere sunt associatio 
pia non ecclesiastica, cui non possunt applicari canones Codicis, qui 
agunt de associationibus, quae per erectionem auctoritatis ecclesiasticae 
fiunt vere ecclesiasticae. At inde non potest facile dari responsum ad 
quaesitum propositum, sive affirmativum sive negativum ; nam, ut dictum 
est, certe etiam associationes non ecclesiasticae subsunt vigilantiae Epi- 
scopi, et fieri etiam potest ut opus quod aggrediantur Episcopi iurisdi- 
ctioni sit obnoxium, v. gr., si erigunt scholam, quoad modum instructionis 


religiosae in ea impertiendae. 


B) De  Conferentiis Vincentianis | Reipublicae Argentinae. 


Scitum est, Societatem sancti Vincentii a Paulo ita fuisse funda- 
tam, ut ab ea feminae manerent omnino exclusae (Manuel de la Société, 
pag. 20); et solum postea a Gregorio XVI, impetratae fuerunt indulgen- 
tiae pro feminis, quae suis eleemosynis iuvarent Societatis opera, unicum 
medium pro feminis partem habendi in operibus Societatis. 

De facto tamen, serius ocius, Conferentiae Vincentianae feminarum 
pluribus in regionibus constitutae sunt; atque adeo iam res processe- 


runt, ut hodie illae mulierum Conferentiae vitam habeant, quam aliae 

virorum multo prosperiorem atque operibus in favorem pauperum omnis 
conditionis multo insigniorem, cum maiore etiam efficacia in eorum spi- 
ritualem regenerationem exercita. Nam ex una parte honestae atque 
spectatae feminae facilius obtinent recognitionem legalem et protectio- 
nem guberniorum; ex alia parte facilius et suavius sese introducunt in 
animos miserorum, quorum corporales miserias levant, atque parant 
viam sacerdotibus, quos optimos quosque sibi in auxilium diligenter 
conquirunt. 

Qua ratione in alias regiones introductae sunt mulierum Conferen- 
tiae non attinet disserere. Quoad Conferentias mulierum in Republica 
Argentina, de quibus est praesens quaestio, res est in propatulo: accu- 
rate enim describitur earum origo et historia in opere publici iuris 
facto, dum illae expletum iam (a. 1914) quintum lustrum a fundatione 
(a. 1889) sollemniter celebrarent. Videlicet quum mulierum Conferentiae 
cum ingenti animarum fructu fundatae fuisse in Hispania, strenue con- 
tenderunt obtinere exsistentiam nationalem seu independentem a Con- 
ferentiis Parisiensibus; quare a Pio IX postularunt, ut sibi concedere 
dignaretur indulgentias, quibus iam fruebantur virorum Conferentiae; 
quas Pius IX benigne indulsit Brevi dato die 22 aprilis 1867. Haec 
legebantur in parte narrativa rescripti: « Supplices admotae Nobis sunt 
«preces, ut mulierum Christifidelium Societati, sub titulo S. Vincentii 
« a Paulo, vulgo Conferenda nuncupatae, quae centralis in Hispaniarum 
« regno, suamque sedem habet in civitate Matritensi, omnes et singulas 
« indulgentias communicare de Apostolica Nostra Auctoritate digna- 
» remur, quibus virorum Christifidelium Societas eiusdem tituli et insti- 
« tuti ibidem exsistens ab hac Sancta Sede ditata fuit...», etc. (Opus 
citatum, pag. 110). 

Ex Hispania mulierum Conferentiae transierunt in Rempublicam 
Orientalem (Uruguay); inde notitia delata in Rempublicam Argentinam, 
in qua piae spectataeque feminae ad nobiliores familias pertinentes illas 
fundarunt (a. 1885) omnino ad normam conferentiarum Hispaniae, ideo- 
que a Leone XIII postularunt et impetrarunt, ut sibi conferrentur indul- 
gentiae, quae similibus Conferentiis mulierum in Hispania fuerant con- 
cessae: « Supplicatum est Nobis, ut huic Societati Reipublicae Argentinae, 
« quae in Civitate Bonaerensi principem sedem habet, omnes indulgen- 
« tias, quibus Hispanica gaudet, de Nostra benignitate concedere digna- 
« remur... » (Opus citatum, pag. 109). 

Ortae ergo sunt Conferentiae mulierum, sicut aliae virorum, sine 
formali erectione atque adeo sine formali approbatione auctoritatis eccle- 


siasticae; idcirco, sicut illae virorum, non gubernantur per auctoritatem 

ecclesiasticam, sed per propria Concilia in quae sunt organizatae, ac 
propterea ipsis non applicantur leges Codicis quae datae sunt de con- 
fraternitatibus et piis unionibus per formale decretum erectionis vel 
approbationis Episcopi conditis; et in hoc sensu vere potest dici quod 
non sunt subiectae Episcopo, quamvis semper, ut dictum est, manet 
improprius hic modus loquendi, cum semper Episcopus ius habeat et 
officium vigilantiae atque adeo visitationis (can. 336 ssq.). Id autem de 
Conferentiis Reipublicae Argentinae multo adhuc constat apertius. Nam 
cum nobilissimae feminae, quae ipsas condiderunt, antea suum consi- 
lium manifestassent Archiepiscopo Bonaerensi, oblato etiam exemplari 
Statutorum, atque ab eo implorassent approbationem seu benedictionem, 
ut catholicas feminas decebat; Archiepiscopus sapienter abstinuit a for- 
mali approbatione societatis, quae non erat ecclesiastica, sicut confrater- 
nitates et piae uniones, benedictionem vero suam largissime impertitus 
est, simul declarans non esse suae auctoritatis illam gubernare. En verba: 
« Imploratam benedictionem libentissime concedimus, cum non pos- 
« sit non esse utilissimum opus tantae caritatis christianae. Cum tamen 
« tale institutum non sit dependens a nostra auctoritate, non praeten- 
« dimus illud gubernare. Cum tamen licentia et benedictio a nobis 
« petatur, quod quidem omnino proprium est cuiusvis operis christiani, 
« putavimus non esse extra nostram iurisdictionem, declarare quod tuto 
« ex sese potest haec Societas constitui et consilium damus ut quam 


« primum constituatur » (Opus citatum, pag. 103). 


Ergo Conferentiae Vincentianae mulierum Reipublicae Argentinae, 
sicut aliae virorum, ad eximia caritatis opera exercenda, sese consti- 
tuerunt ex pia voluntate sociorum, sine interventu auctoritatis ecclesia- 
sticae, quae sese declarabat incompetentem ad illam per formale decre- 
tum erectionis vel approbationis constituendam, quippe quae nec esset 
confraternitas nec pia unio particularibus regulis canonicis subiecta. 

ita in Republica Argentina organizatae sunt mulierum Conferentiae, 
per Consilium Generale Boni Aeris in civitate Metropolitana residens, 
per Consilia Regionalia a Consilio Generali dependentia, distributa in 
diversas provincias et per Conferentias plerumque secundum parochiam 
distributas. Intimam hactenus retinuerunt coniunctionem cum auctori- 
tatibus ecclesiasticis sive Episcopis, qui non dedignati sunt earum Con- 
ferentiis adsistere, a quibus semper obtinuerunt adsistentem ecclesia- 
sticum, ab ipsa Conferentia delectum, sacerdotem pium, zelantem et 
spiritu Conferentiarum imbutum; cui ipsa Statuta assignant honoris 
praesidentiam et quem habent Consiliarium, cum tamen negotia ab 


ipso Consilio expediantur. 

Conferentiae Argentinae quam primum curarunt obtinere a Gubernio 
civili recognitionem legalem et personalitatem iuridicam, quam libentis- 
sime concessit Gubernium propter innumera bona socialia, quae ex ipsis 
redundabant, nec solum recognitionem concessit, sed etiam plurima 
auxilia pecuniaria in ipso Parlamento decreta. Quare cum, lapsu tem- 
poris, ad amplificandum opus, opportunum iudicatum fuerit aliquam 
mutationem facere in Statutis; sicut Statuta fuerunt condita sine inter- 
ventu auctoritatis ecclesiasticae, ita sine tali interventu factae sunt illae 
mutationes, quae tamen subiectae sunt approbationi Gubernii, a quo 
recognitio non datur nisi secundum Statuta oblata. Ergo Conferentiae 
mulierum Argentinae processerunt in hac parte eodem prorsus modo, 
quo semper processerant Conferentiae virorum subiectae Consilio Gene- 
rali Parisiensi; videlicet ut societas laica seu non ecclesiastica, sensu 


superius explicato. 


CONCLUSIO GENERALIS. - I. Ergo Conferentiae Argentinae mulierum, 
sicut aliae virorum, ex modo quo conditae, organizatae et evolutae sunt, 
apparent nec esse aliqua confraternitas, nec alia pia unio ecclesiastica, cui 
applicari possint canones Codicis de confraternitatibus et piis unionibus. 

II. Cum tamen omnes fideles, sive seorsim accepti sive in societa- 
tem coadunati, sint subiecti Praelatis ecclesiasticis, et activitas alicuius 
societatis, etiam laicalis, ex fidelibus conflatae, subsit generali vigilantiae 
Episcoporum, id de Conferentiis quoque Vincentianis religiose tenendum 
est; salvo magis peculiari iure quod Episcopis competit, circa opera 
scholastica et similia, quae Conferentiae aggrediantur. 


Hucusque votum Consultoris. Quare, etc. 


RESOLUTIO. - Die 13 novembris 1920 Sacra Congregatio Concilii in 
plenariis Emorum ac Revmorum Patrum comitiis, respondendum censuit: 

Ad mentem. Mens est: « che si scriva a Mons. Vescovo, facendogli 
« notare che nel caso l'Ordinario ha su la detta società il diritto e 
«il dovere di vigilanza, e di curare che in essa nulla s'attenti contro 
« la fede e il costume, e, qualora vi fossero abusi, di correggerli e 
« reprimerli ». 

Quam resolutionem, referente infrascripto S. Congregationis Secre- 
tario in audientia diei subsequentis, SSmus Dnus Noster Benedictus 


Div. Prov. PP. XV, approbare et confirmare dignatus est. 


I. MORI, Secretarius. 


